钦定古今图书集成/明伦汇编/官常典/第506卷 > 魏能
## 钦定古今图书集成/明伦汇编/官常典/第506卷 > 魏能

按《宋史》本传：能，郓人也。少应募，隶云骑军，后选补日
骑左射，又隶殿前班，七迁散员左班都知。旧制，诸军
辞见才器勇敢或迥异出群者，许将校交举以任使，
毋枉其志能。时戍外藩，咸平未有举者，太宗曰：“能材
勇过人，朕可自保。”由是进用之。端拱二年，加御前忠
佐马军副都军头，历殿前左班都虞候、领溪州刺史，
“加秩转马步军都军头。”咸平三年，真拜黄州刺史。明
年，为镇、定、高阳关三路前阵钤辖。五年，知郑州团练
使，复任威卤军。契丹入寇，能当城西，与诸将合战，无
惮色，大败其众，斩首二万级。契丹统军铁林公来薄
阵，能发矢殪之，并其将十五人，夺甲马、兵械益众。契
丹复入，能率州军逆战南关门，遣其子政与都监刘
知训间道绝敌行势，战数十合，退薄西山下，破走之，
获器甲十八万。契丹尝谋入钞，能侦知，即发兵逆击，
生擒酋帅，殄灭殆尽。六年，改威卤军部署、知军事。士
民诣阙下乞留能，诏嘉之。能建言：“戍卒逸边境者，请
没其妻与子为奴婢。”上虑严迫，听缓期自新，违以法
坐。会浚顺安军营田“河道以扼寇”，徙莫州路部署。石
普屯兵顺安之西境，诏能与杨延昭、田敏犄角为备。
景德初，破敌长城口，追越阳山，斩首级、获兵器益众，
诏赐锦袍、金带。复以所部御寇于顺安。六月，召拜防
御使，复出为宁边军路部署。诏推能果略，再任以威
卤使副精兵伺敌动止。边人百馀掠居民，树蕃僧为
帅，能与田敏、杨勋合兵，设伏击之，擒其帅。贼来逼城，
能出兵拒之，少衄，即却阵入城，张凝以兵击却之。会
诏能与凝领偏师分道入幽、易，牵制契丹之势，能畏
懦不前，且不戢所部，多俘夺人马。俄徙屯定州。及遣
凝蹑迹北行，能麤险自度无功，心愧多怨，辞以讪闻。
朝议谓“能刚猾少检，不可专任”，乃命綦政敏为钤辖，
俾同职焉。明年，师还大名。时王能、曹璨各领兵归阙，
即城下钤辖孙全照遣能、璨之师由北门分道先入，
能师继之。能怒全照之后己，即疾驱竞入。全昭射之，
能唶不堪，夺全照弓以去。翌日，诣判府王钦若，诬
全照射伤押队阁门杨凝，词颇纷竞。全照密疏能摧
兵退缩，师缓失期，及师旋不整状。上初闻能逗遛，微
怒，会全照奏，乃质实于张凝、白守素等，即责授右羽
林将军，出为巩县都监。明年，以自陈特改官右骁卫
大将军、虢州都监，累迁加领康州团练使。大中祥符
八年，卒，录其子正为阁门祗候，靖为三班奉职。